wickkiey/tamil-wikipedia-chunked huggingface dataset:
# ஏற்றப்பாட்டு

## பாடும் நெறிமுறை

ஏற்றத்தின் கீழே சாலைப் பிடித்துக் கவிழ்ப்பவர் பாடலின் ஒவ்வொரு அடியையும் பாடுவார். ஏற்றத்தின் மிதி மரத்தில் இருப்போர் ஒன்றாகச் சேர்ந்து அவ்வடியைத் திரும்பப் பாடுவர். மிதி மரத்தில் இருப்போர் பாடி முடித்தபின் அடுத்த அடியை சால் பிடிப்பவர் பாட வேண்டும். இவ்வாறு ஒரு ஒழுங்கு முறையில் அமைந்து இப்பாடல் காணப்படும். இதனாலேயே “ஏற்றப் பாட்டுக்கு எதிர்ப்பாட்டில்லை” என்பர்.
# ஏற்றப்பாட்டு

## ஏற்ற வகை

நீர் இறைப்பதற்காக இரண்டு வகையான ஏற்றங்கள் பயன்பாட்டிலிருந்தன.
ஆள் ஏற்றம், கபிலை ஏற்றம் என்பன அவை.  
ஆள் ஏற்றத்திலும் இரண்டு வகை உண்டு.  
1.கைத்திலா - இது ஒருவர் மட்டும் நீர் இறைக்கப் பயன்படுத்துவது.  
2.ஆளேறும் திலா – மிதி மரத்தின் மேல் இருவர் மேலும் கீழும் ஏறி இறங்க, கீழே ஒருவர் சால்பிடித்து நீரைக் கவிழ்த்தல் என்ற அளவில் பயன்படுத்தப்பட்டது.  
ஞான ஏற்றம் என்னும் பாடல் ஆள் ஏற்றத்தில் பாடும் பாலாக அமைந்துள்ளது.
# ஏற்றப்பாட்டு

## ஏற்ற வகை

### கபிலை ஏற்றம்

ஆழமான கிணற்றில் இருக்கும் நீரை மேலேற்ற உதவுவது கபிலை ஏற்றம். சால் என்னும் உலோகத் தகட்டுப் பானையில் கட்டப்பட்ட தும்பி என்னும் தோல்பை இதில் பயன்படுத்தப்படும். இவை இரண்டு பக்கங்களிலும் திறப்புக் கொண்டவை. சாலின் அடிப் பகுதியில் கட்டப்பட்டிருக்கும் தும்பி மடிந்து ஆழ்கிணற்றில் சால் மொள்ளும் நீரை மேலே கொண்டுவரும். சாலில் கட்டப்பட்ட கயிற்றை ‘வடம்’ என்பர். தும்பியில் கட்டப்பட்ட கயிற்றை ‘வால்கயிறு’ என்பர்.
# ஏற்றப்பாட்டு

## ஏற்ற வகை

### ஏற்றமும் சால் அளவுக் கணக்கும்

ஒருபதியால் ஒண்ணு, இருபதியால் ஒண்ணு எனக் கணக்கிடும் முறையில் நூறு சால் வரை இறைக்கும் நீரின் அளவு ஒரு பரியம் என்றும், ஆயிரம் சால் இறைக்கும் நீரின் அளவு பத்துப் பரியம் என்றும் கணக்கிடப்படும். 500 சால்கள் நீர் இறைத்தால் ஒரு குழி (60 சென்ட்) நீர்வளம் பெறும் என்பது மூத்தோர் கணக்காகும்.
# ஏற்றப்பாட்டு

## பாடல் அமைப்பு

கிராமப்புற மக்கள் எந்த செயலைச் செய்தாலும் முதலில் கடவுளை வணங்குவர். அந்த வகையில் ஏற்றப் பாட்டின் முதலில் கடவுள் வாழ்த்து இருக்கும். இடையிடையே எண்ணிக்கையும், வாழ்வியல் சார்ந்த கருத்தமைந்த பாடல்களுமாக ஏற்றப்பாட்டு அமைந்திருக்கும்.  
ஏற்றப் பாட்டு
<poem>
பிள்ளையாரே வாரும்
பெருமாளே வாரும்
சிவனாரே வாரும்
வேலவரே வாரும்  
சிவனும் பெருமாளும்
சேர்ந்து ரதமேற
அரியும் சிவனும்
அமர்ந்து மலலேற  
குருவும் பெருமாளும்
கூடி ரதமேற
பொற் கொடையும் தேரும்
போக வரவேணும்
.... .... ....
.... .... ....  
அறுவதியா லொண்ணு
அறுவதியா ரெண்டு
அறுவதியா மூணு
அறுவதியா நாலு
அறுவதியா லஞ்சி
அறுவதியா லாறு
அறுவதியா லேழு
அறுவதியா லெட்டு  
ஆரணி நடுவ
தாம்பர நடுவ
வேலூரு நடுவ
வெத்தல கிடங்கு  
வெள்ள வெத்தலயோ
வேலங் களிப்பாக்கே
சுண்ணாம்பு கடையும்
சோனகத் தெருவும்  
போனவன் திரும்ப
போட்டாளே மருந்த
போட்டாளே மருந்த
பொடி மருந்து கள்ளி  
கள்ளி மருந்தாலே
கருத்த மறந்தேனே
தாசி மருந்தாலே
தாய மறந்தேனே  
வேசி மருந்தாலே
வீட்டை மறந்தேனே
பாயி மருந்தாலே
பாசத்த மறந்தேனே  
அண்ணன் தம்பி எல்லாம்
அடுத்தப் பகையானேன்
கூட்டாளி மார்க் கெல்லாம்
கொல்லும் பகையானேன்  
மாமன் மைத்துனர்க் கெல்லாம்
மனது பகை யானேன்
சுற்றத் தார்க் கெல்லாம்
உற்ற பகை யானேன்  
தாசிகளைக் கண்டா
தல மறஞ்சி வாடா
வேசிகளைக் கண்டா
வழி விலகி வாடா
.... .... ....
.... .... ....  
ஏழு மல வாசா
எளய பெருமாளே
எழுதும் மணவாளா
எங்கள நீ காரும்  
எழுபதியா லொண்ணு
எழுபதியா ரெண்டு
எழுபதியா மூணு
எழுபதியா நாலு
எழுபதியா லஞ்சி
எழுபதியா லாறு
எழுபதியா லேழு
எழுபதியா லெட்டு  
எட நாட்டு இடையா
கடா ஓட்டி வாடா
மல நாட்டு இடையா
மந்த ஓட்டி வாடா  
எட நாடு தூரம்
கடா வரா தய்யா
மல நாடு தூரம்
மந்த வரா தய்யா  
குட்டியாடு ரொம்ப
கூட வரா தய்யா
மொட்ட ஆடு ரொம்ப
மோடு ஏறா தய்யா  
.... .... ....
.... .... ....  
மாசி மல கந்தா
மயி லேறும் முருகா
மலப் பழனி வேலா
மங்க மண வாளா  
வளரும் பிள்ளையாரே
காரும் பகவானே
ஏத்த முகம் பாரும்
எங்கள நீ காரும்  
பிள்ளை யாரைப் பாடி
பிடித்தன் கையில் கோல
ஆனை முகனைப் பாடி
அனைத்தும் இறைச்சனே  
விநாயகனைப் பாடி
விட்டு விடப் போறன்
கணபதியைப் பாடி
கரை ஏறப் போறன்  
ஒண்ணே ரகு ராமா
ரெண்டே ரகு ராமா
மூணே ரகு ராமா
நாலே ரகு ராமா
அஞ்சே ரகு ராமா
</poem>  
கபிலை ஏற்றத்தில் நீர் இறைக்கும் ஒருவன் பாடிய பாடலைக் கேட்ட கம்பர் "ஏற்றப் பாட்டுக்கு எதிர்ப்பாட்டு இல்லை" என்று பாராட்டியதாகக் கதை ஒன்று உண்டு.
# ஏற்றப்பாட்டு

## வெளித்தளம்

- ஏற்றப்பாட்டு படத்துடன்
- கபிலை ஏற்றப் பாட்டு
# நடவுப்பாட்டு

**நடவுப்பாட்டு** நாட்டார் பாடல் வகைகளுள் ஒன்று. நாட்டுப்புற மக்கள் வாழ்வியலில் பெரும் பங்கு கொண்டு விளங்குபவை நாட்டுப்புறப் பாடல்கள். அத்தகைய நாட்டுப்புறப்பாடல்களுள் தொழிற் பாடல்கள் மிக முக்கியமான ஒன்று. தொழிற் பாடல்கள் நாட்டுப்புற மக்களால் வேலை செய்யும் போது களைப்பு தெரியாமல் இருக்கவும், மன மகிழ்ச்சிக்காகவும் பாடப்படுவன. அத்தொழிற் பாடல்களுள் வேளாண் தொழிற் பாடல்கள் விதைவிதைத்து, நீர் பாய்ச்சி, களையெடுத்து, கதிர் அறுத்து, போரடித்து, வண்டியில் ஏற்றி சொல்லும் வரை பல வளர்ச்சிப் படிகள் உள்ளன. அவ்வளர்ச்சிப் படிகள் ஒவ்வொன்றுக்கும் அவ்வேலையைச் செய்யும் நிலையில் பாடல்கள் பாடப்படுகின்றன.
அவற்றை ஏற்றப்பாட்டு, ஏர்பாட்டு, நடவுப்பாட்டு, களையெடுப்புப் பாட்டு, கதிர் அறுப்புப் பாட்டு, நெல் தூற்றுவோர் பாட்டு, வண்டிக்காரன் பாட்டு என பல நிலைகளாக வகைப் படுத்தலாம். அவற்றுள் ஒன்று நடவுப்பாட்டு. நாற்று நடவின்போது நாட்டுப்புறப் பெண்களால் காலங்காலமாக இப்பாடல்கள் பாடப்பட்டு வருகின்றன.
# நடவுப்பாட்டு

## இயல்புகள்

நாற்று நடும் பெண்களில், ஒரு பெண்பாட மற்றவர் சேர்ந்து குழுவாகப் பாடுவதும், ஒரு பெண் மட்டுமே தனியாகப் பாடுவதாகவும் அல்லது எல்லாப் பெண்களும் சேர்ந்து பாடுவதாகவும் இப்பாடல்கள் அமைந்துள்ளன. நாட்டுப்புறப் பாடல்களுக்கே உரித்தான வாய்மொழியாகப் பரவல், மரபு வழிப்பட்டது, ஒரு வடிவ அமைப்பிற்கு உட்பட்டது, திரிபடைந்து வழங்குவது, ஆசிரியர் இல்லாமை என்பன போன்ற தன்மைகள் நடவுப் பாடல்களுக்கும் பொருந்தும். நடவு செய்வோர் உழைப்பின் களைப்பைப் போக்கிக் கொள்ளவும், மன மகிழ்வுக்காகவும் இப்பாடல்கள் பாடப்படுகின்றன.
# நடவுப்பாட்டு

## பாடுபொருள்

நடவு வேலைகளைச் செய்பவர்கள் பெண்களே என்பதால் அவர்கள் பாடும் பாடல்களில் அவர்களின் வாழ்வியல் நிகழ்வுகள் பதிவு செய்யப்படுகின்றன. எனவே நடவு பற்றி மட்டுமல்லாமல், ஏற்றம், ஏர் ஓட்டுதல், நீர் பாய்ச்சுதல், நிலத்தின் தன்மை, இயற்கை அழகு, மழை, வெயில் போன்ற வேளாண்மை சார்ந்த பிற நிகழ்வுகளும், காதல், வீரம், வறுமை, பக்தி, வழிபாடு, இல்லற வாழ்வு, மாமியார் கொடுமை, நாத்தனார் கொடுமை, சரியான கூலி கிடைக்காமை, மக்கள் பெருமை, அத்தை மகனைக் கிண்டல் செய்தல் போன்ற சுவையான நிகழ்ச்சிகளும் பாடுபொருளாகின்றன.
# நடவுப்பாட்டு

## நடவும் இறை வழிபாடும்

நல்ல நேரம் பார்த்து முதலில் நிலத்தின் சனி மூலையில் நாற்று நடவு செய்யப்படும். முதலில் நாற்று நடும் பெண் கடவுளை வணங்கி ஒவ்வொரு அலகாக நடுவாள். நட்ட பயிர் நிமிர்ந்து வளர்ந்து விளைச்சல் பெருக வேண்டும் என்று விநாயகர், முருகர், மாரியம்மன், எல்லையம்மன், ஐயனார் போன்ற இன்னபிற தெய்வங்களை வாழ்த்திப் பாடுவாள்.
<poem>
சந்திரரே சூரியரே
சாமி பகவானே  
சந்திரரே நான் நினைச்சி
சாய்ச்சேன் திருஅலவு  
சாய்ச்ச திரு அலவு
சமச்சி பறி ஏறனும்  
எடுத்த திரு அலவு
எழுந்து பறி ஏறனும்
</poem>
என்றவாறு கடவுளை வாழ்த்திப் பாடுவர்.
# நடவுப்பாட்டு

## சில நடவுப் பாடலடிகள்

### எடுத்துக்காட்டு ஒன்று

<poem>
தங்கரதம் நானிருக்க அம்மாடியோ
அந்த தட்டுக்கெட்ட அத்தபுள்ள அம்மாடியோ
தங்காளையும் மாலையிட்டான்  
உருமத்தில் பூத்த பூவு
ஊசி மல்லி நானிருக்க
ஊசடிச்ச பூவுக்கேதான்
ஊரு ஊரா சுத்துரானே  
காலையில பூத்த பூவு
கனகாம்பரம் நானிருக்க
கவுச்சடிச்ச பூவுக்கேதான்
அவன் காடு காடா சுத்துரானே.
</poem>
# நடவுப்பாட்டு

## சில நடவுப் பாடலடிகள்

### எடுத்துக்காட்டு இரண்டு

<poem>
நித்தம் நித்தம் வேலை செய்து
மொத்தமாக கூலி கேட்டா
முக்காபடி கொடுக்கறீங்க
</poem>
# நடவுப்பாட்டு

## சில நடவுப் பாடலடிகள்

### எடுத்துக்காட்டு மூன்று

<poem>
பாலும் பழமும் சாமி உங்களுக்கு
சாமி பழநீராம் எங்களுக்கு
இட்டலி காபி சாமி உங்களுக்கு
சாமி இருத்த நீராம் எங்களுக்கு
</poem>
# நடவுப்பாட்டு

## துணை நின்ற நூல்

1.மு. பொன்னுசாமி, நடவுப்பாட்டு, இந்து பதிப்பகம், 1998.
# பலபடித்தான வினைவேக மாற்றம்

வினைபடு பொருள்களும் வினைவேகமாற்றியும் வெவ்வேறு நிலைமைகளில் உள்ள வினைவேக மாற்ற வினைகள் பலபடித்தான வினைவேக மாற்ற வினைகள் எனப்படும். இச்செயல்முறையே **பலபடித்தான வினைவேகமாற்றம்** (Heterogeneous catalysis) எனப்படும். பலபடித்தான வினைவேக மாற்றத்திற்கான சான்றுகள் பின்வருமாறு.  
1. தொடுமுறையில் கந்தக டிரை ஆக்சைடு தயாரிக்கும் வினை.  
::SO<sub>2</sub> <sub>(வாயு)</sub> + O<sub>2</sub> <sub>(வாயு)</sub> 2 SO<sub>3</sub>  
மேற்கண்ட வினையில் வினைபடு பொருள்கள் இரண்டும் வாயு நிலைமையில் உள்ளன. ஆனால் இதற்குப் பயன்படுத்தபடும் வினைவேகமாற்றியான பிளாட்டினம் ஆனது திண்ம நிலையில் இருக்கிறது. எனவே இது ஒரு பலபடித்தான வினைவேக மாற்ற வினையாகும்.  
2. ஹேபர் முறையில் அம்மோனியா தயாரிக்கும் வினை.  
::N<sub>2</sub> <sub>(வாயு)</sub> + 3 H<sub>2</sub> <sub>(வாயு)</sub> 2 NH<sub>3</sub>  
மேற்கண்ட வினையில் வினைபடு பொருள்கள் இரண்டும் வாயு நிலைமையில் உள்ளன. ஆனால் இதற்குப் பயன்படுத்தபடும் வினைவேகமாற்றியான இரும்பு ஆனது திண்ம நிலையில் இருக்கிறது. எனவே இது ஒரு பலபடித்தான வினைவேக மாற்ற வினையாகும்.
# பிரீஜா சிறீதரன்

**பிரீஜா சிறீதரன் ** (Preeja Sreedharan) கேரள மாநிலம் இடுக்கி மாவட்டம் முல்லக்கானத்தில் 13 மார்ச் 1982 அன்று பிறந்த இந்திய தடகள விளையாட்டு வீரர். 2010 ஆசியட்டில் 10000 மீட்டர் நிகழ்வில் தங்கப் பதக்கமும் 5000 மீட்டர் நிகழ்வில் வெள்ளிப் பதக்கமும் வென்றார்.10000 மீ மற்றும் 5000மீட்டர் போட்டிகளில் இந்திய சாதனையாளராக விளங்குகிறார்.  
2006ஆம் ஆண்டு ஆசிய விளையாட்டுகளில் 10000 மற்றும் 5000 மீ போட்டிகளில் ஐந்தாவது இடத்தை வென்றார். 2007ஆம் ஆண்டு அம்மானில் ஆசிய தடகள சாதனைப் போட்டிகளில் 10000 மீ போட்டியில் வெள்ளிப் பதக்கம் வென்றார்.  
குவாங்சோ ஆசிய விளையாட்டுகளில் 10000 மீ ஓட்டத்தில் அவரடைந்த 31:50:28 நிமிட சாதனை அவரது சிறந்த நேரமாகும்.இது இந்திய தேசிய சாதனையும் ஆகும்.  
அல்போன்சா கல்லூரி,பாலையிலிருந்து பட்டப்படிப்பை முடித்தார்.
# பாதுகாப்பு ஆய்வகம் (இந்தியா)

**பாதுகாப்பு ஆய்வகம்** (*Defence Laboratory*) என்பது இந்திய நடுவண் அரசின் பாதுகாப்பு அமைச்சகத்தின் மேற்பார்வையில் செயல்படும் பாதுகாப்பு ஆராய்ச்சி மற்றும் வளர்ச்சி அமைப்பின் (டி. ஆர். டீ. ஓ) கீழ் செயல்படும் ஒரு ஆராய்ச்சி மையமாகும்.ராஜஸ்தான் மாநிலத்தில் ஜோத்பூரில், ரதனட அரண்மனையில் (Ratanada Palace)அமைந்திருந்த **பாதுகாப்பு ஆய்வகம்**, தற்போது புதிய தொழில்நுட்ப வளாகத்திற்கு {New Technology Complex(NTC)} மாற்றப்பட்டுள்ளது.  
இந்தியாவின் பாதுகாப்பைக் கருத்தில் கொண்டு அதி நவீன போர் வாகனங்கள் மற்றும் போர்க் கருவிகளுக்குத் தேவையான மின்னணுவியல் சார்ந்த கருவிகளையும் பொருட்களையும் ஆராய்ந்து, அவற்றை மேம்படுத்தி இந்திய இராணுவத்திற்கு வழங்குவதே **பாதுகாப்பு ஆய்வக**த்தின் தலையாய கடமையாகும். வானொலி ஊடகம் மூலம் தொலைதொடர்பு கொள்வதற்கான உத்திகள் (Radio Communication Systems), தரவு இணைப்புகளை அமைக்கும் முறைகள் (Data links), செயற்கைக்கோள் தகவல்தொடர்பு முறைகள் (Satellite Communication Systems), 1-10 மில்லிமீட்டர் நீளஅலை தகவல் தொடர்பு முறைகள் (Millimeter Wave Communication systems) ஆகிய துறைகளில் **பாதுகாப்பு ஆய்வகம்** ஆராய்ச்சிகளைப் புரிந்து வருகின்றன. சில வல்லுனர்கள் நுண்ணுயிரியில் சார்ந்த ஆராய்ச்சிகளிலும், சிலர் உயிரித் தொழில்நுட்பங்களை மேம்படுத்துவதிலும் ஆராய்ச்சிகள் நடத்துகின்றனர். உருமறைப்பு உடைகளை (Camouflaging clothing) மேம்படுத்தி இராணுவத்தினர் எதிரிகளின் பார்வையில் படாமல் ஊடுருவதற்கான உடைகளை தயாரிப்பதிலும் ஈடுபட்டு வருகின்றனர்.
# ஒருபடித்தான வினைவேக மாற்றம்

வினைபடு பொருள்களும் வினைவேகமாற்றியும் ஒரே நிலைமையில் உள்ள வினைவேக மாற்ற வினைகல் ஒருபடித்தான வினைவேக மாற்றம் எனப்படும். இச்செயல்முறையே **ஒருபடித்தான வினைவேக மாற்றம்** (Homogeneous catalysis) எனப்படும். ஒருபடித்தான வினைவேக மாற்றத்திற்கான சான்றுகள் பின்வருமாறு.  
1. காரீயக் கலன் (Lead Chamber) முறையில் கந்தக டை ஆக்சைடு ஆனது ஆக்சிசனுடன் இணைந்து கந்தக டிரை ஆக்சைடாக நைட்ரிக் ஆக்சைடு வினைவேகமாற்றி முன்னிலையில் ஆக்சிசனேற்றம் அடைதல்.  
::SO<sub>2</sub> <sub>(வாயு)</sub> + O<sub>2</sub> <sub>(வாயு)</sub> 2 SO<sub>3</sub>  
மேற்கண்ட வினையில் வினைபடு பொருள்கள் இரண்டும் வாயு நிலைமையில் உள்ளன. மேலும் இதற்குப் பயன்படுத்தபடும் வினைவேகமாற்றியான நைட்ரிக் ஆக்சைடும் வாயு நிலைமையிலேயே இருக்கிறது. எனவே இது ஓர் ஒருபடித்தான வினைவேக மாற்ற வினையாகும்.  
2. ஹைட்ரோ குளோரிக் அமிலத்திலுள்ள H<sup>+</sup> அயனிகளின் முன்னிலையில் மெத்தில் அசிட்டேட் நீராற்பகுப்படைதல்.  
::CH<sub>3</sub>COOCH<sub>3</sub> <sub>(திரவம்)</sub> + H<sub>2</sub>O <sub>(திரவம்)</sub> CH<sub>3</sub>COOH + CHOH  
மேற்கண்ட வினையில் வினைபடு பொருள்கள் இரண்டும் திரவ நிலைமையில் உள்ளன. மேலும் இதற்குப் பயன்படுத்தப்படும் வினைவேகமாற்றியான ஹைட்ரோ குளோரிக் அமிலமும் (HCl) திரவ நிலைமையிலேயே இருக்கிறது. எனவே இது ஓர் ஒருபடித்தான வினைவேக மாற்ற வினையாகும்.  
1. தமிழ்நாட்டுப் பாடநூல் கழகம்
# மோகன் குமாரமங்கலம்

**மோகன் குமாரமங்கலம்** (நவம்பர் 1, 1916 - மே 31, 1973) இந்திய அரசியல்வாதியும் புகழ் பெற்ற வழக்கறிஞரும் ஆவார். இவர் பொதுவுடமை கொள்கையின் பால் ஈர்ப்பு கொண்டவர். முதலி்ல் இந்திய பொதுவுடமைக்கட்சியிலும் பின்னர் காங்கிரசு கட்சியிலும் பங்குவகித்தார். இவர் புதுச்சேரி மக்களவை உறுப்பினராக 1971-1972 ஆண்டுகளில் தேர்ந்தெடுக்கப்பட்டார். இவர் 1973 மே 31 இல் விமான விபத்து ஒன்றில் உயிரிழந்தார்.
# மோகன் குமாரமங்கலம்

## கல்வி

சென்னை மாகாண முன்னாள் முதல்வர் ப. சுப்பராயன் - இராதாபாய் தம்பதி்க்கு மூன்றாவது மகனாக லண்டனி்ல் 1916ம் ஆண்டு பிறந்தார். கோபால் குமாரமங்கலம், ப. பி. குமாரமங்கலம் ஆகியோர் இவருக்கு மூத்தவர்கள். இவர் ஈடன், கிங் கல்லூரிகளிலும் கேம்பிரிச்சிலும் கல்வி கற்றார். கேம்பிரிச்சில் இருந்த போது கேம்பிரிச் சங்கத்தின் (Cambridge Union Society) தலைவராக 1938ல் பதவி வகித்தார். கேம்பிரிச்சில் இருந்த போது பொதுவுடமைக்கொள்கையின் பால் ஈர்ப்புகொண்டார். இன்னர் டெம்பிளில் வழக்கறிஞராக பதிவு செய்யப்பட்டார்.
# மோகன் குமாரமங்கலம்

## இந்திய சுதந்திர போராட்டம்

1939ல் இந்தியா திரும்பி சுதந்திர போராட்டத்தில் ஈடுபட்டார். 1941 ல் சி. சுப்ரமணியம், உமாநாத்,இராமமூர்த்தி ஆகியோருடன் அரசுக்கு எதிராக துண்டு பிரசுரங்களை விநியோகித்தற்காக கைது செய்யப்பட்டார். இரண்டாம் உலகப்போர் சமயத்தில் மக்களின் போர் என்ற பொதுவுடமை இதழின் ஆசிரியராக பணி புரிந்தார்.
# மோகன் குமாரமங்கலம்

## அமைச்சர்

இவர் சோவியத் ஒன்றியத்துடன் நட்புறவுடன் இந்தியா இருக்கவேண்டும் என விரும்பினார். இந்திய-சோவியத் பண்பாட்டு அமைப்பை உருவாக்கினார். 1960 கால கட்டத்தில் பொதுவுடமை கட்சியிலிருந்து விலகிக்கொண்டார். 1967 ல் தமிழகத்தில் திமுக வெற்றி பெற்றதை அடுத்து இவர் காங்கிரசு கட்சியில் இணைந்தார். 1971 லிருந்து 1973 வரை நடுவண் அரசின் இரும்பு மற்றும் சுரங்கத்துறை அமைச்சராக பதவி வகித்தார்.
# மோகன் குமாரமங்கலம்

## குடும்பம்

இவர் வங்காள அரசியல் தலைவரான அஜோய் முகர்சியின் சகோதரியான கல்யாணி முகர்சியை 1943ல் மணந்தார். அஜோய் முகர்சி பின்னாளில் மேற்கு வங்காளத்தின் முதல்வராக பதவி வகித்தார். இவர்களுக்கு ரங்கராஜன் குமாரமங்கலம் என்ற மகனும் இரண்டு மகள்களும் பிறந்தனர். லலிதா குமாரமங்கலம் இவரது மகளாவார். ரங்கராஜன் குமாரமங்கலம் காங்கிரசு மற்றும் பாஜக அமைச்சரவையில் அங்கம் வகித்தார்.
# 1 மக்கபேயர் (நூல்)

**1 மக்கபேயர்** (*1 Maccabees*) என்னும் நூல் பழைய ஏற்பாட்டுப் பகுதியாகிய இணைத் திருமுறைத் தொகுப்பைச் சேர்ந்த ஏழு நூல்களுள் ஒன்றாகும். இந்நூல்கள் கத்தோலிக்க திருச்சபையாலும் மரபுவழித் திருச்சபையாலும் பிற விவிலிய நூல்களைப் போன்று இறைஏவுதலால் எழுதப்பட்டவையாக ஏற்கப்பட்டுள்ளன.
# 1 மக்கபேயர் (நூல்)

## பெயர்

**1 மக்கபேயர்** என்னும் இந்நூல் கிரேக்க மூல மொழியில் A' Μακκαβαίων (1 Makkabáion) என்றும், இலத்தீனில் "1 Machabaeorum" என்றும் உள்ளது. "மக்கபே" என்னும் எபிரேய மொழிப் பெயரிலிருந்து "மக்கபேயர்" என்னும் சொல் பிறந்தது. மக்கபேயர் என்பது எபிரேயத்தில் Makabim, Maqabim என வரும் (מכבים அல்லது מקבים). இது அரமேய மொழியில் maqqaba என்னும் சொல்லிலிருந்து பிறந்தது எனவும், அதன் பொருள் "சுத்தியல்/சம்மட்டி" என்பதாகும் எனவும் அறிஞர் கூறுவர்.  
இந்நூலும் இதை அடுத்து வருகின்ற 2 மக்கபேயர் எனும் நூலும் இணைத் திருமுறை விவிலிய நூல்கள் ஆகும். விவிலியத்தின் பகுதியாக இந்நூல்கள் கி.பி. முதல் நூற்றாண்டிலிருந்தே ஏற்கப்பட்டன. 397இல் கார்த்தேசு (Carthage) நகரில் நடந்த சங்கத்திலும், பின்னர் திரெந்து சங்கத்திலும் (கி.பி. 1546) இவை விவிலியத் திருமுறை நூல்களாக அதிகாரப்பூர்வமாக ஏற்கப்பட்டன .
# 1 மக்கபேயர் (நூல்)

## உள்ளடக்கமும் செய்தியும்

மத்தத்தியாவின் மூன்றாம் மகன் யூதா. இவர் கிரேக்க கலாச்சாரத்தை யூத மக்கள்மீது திணித்து, அவர்களைப் பலவாறு துன்புறுத்திவந்த செலூக்கிய ஆட்சியை எதிர்த்து யூத மக்களை வழிநடத்தியதால், "மக்கபே" என்று அழைக்கப்பெற்றார். "மக்கபே" என்னும் சொல்லுக்குச் "சம்மட்டி" எனச் சிலர் பொருள் கொள்வர். காலப்போக்கில் யூதா மக்கபேயின் சகோதரர்கள், ஆதரவாளர்கள், பிற யூதத் தலைவர்கள் ஆகிய அனைவருமே "மக்கபேயர்" என்று குறிப்பிடப்பெற்றனர்.  
அந்தியோக்கு எப்பிபானின் ஆட்சி தொடங்கி யோவான் இர்க்கான் ஆட்சிப் பொறுப்பு ஏற்றதுவரை (கி.மு. 175-134) யூத வரலாற்றில் இடம் பெற்ற குறிப்பிடத்தக்க சில நிகழ்ச்சிகளை இந்நூல் விளக்குகிறது. ஏறத்தாழ கி.மு. 100இல் பாலசுத்தீனதைச் சேர்ந்த யூதர் ஒருவரால் இந்நூல் எபிரேயத்தில் எழுதப்பெற்றிருக்க வேண்டும். அது தொலைந்துவிட, செப்துவசிந்தா (Septuaginta) என்று அழைக்கப்படும் அதன் கிரேக்க மொழிபெயர்ப்பே இன்று நமக்கு மூலபாடமாக இருந்து வருகிறது.  
இசுரயேலரைக் காப்பதற்காகக் கடவுள் மக்கபேயரைத் தேர்ந்தெடுத்து, வரலாற்றில் அவர்களோடு இருந்து செயல்படுகிறார், அவர்மீது பற்றுறுதி கொள்வோருக்கு வெற்றி அருள்கிறார் என்னும் செய்தியை இந்நூல் வலியுறுத்துகிறது.
# 1 மக்கபேயர் (நூல்)

## நூலிலிருந்து சில பகுதிகள்

**1 மக்கபேயர் 1:20-24**  
"நூற்று நாற்பத்து மூன்றாம் ஆண்டில் அந்தியோக்கு எகிப்தை வென்று திரும்புகையில்  
வலிமைமிக்க படையோடு இசுரயேலைத் தாக்கி எருசலேமை அடைந்தான்;  
அகந்தையோடு திருஉறைவிடத்திற்குள் புகுந்து, பொற்பீடம், விளக்குத்தண்டு, அதோடு இணைந்தவை,  
காணிக்கை அப்பமேசை, நீர்மப் படையலுக்கான குவளைகள், கிண்ணங்கள், திரை, பொன்முடிகள்,  
கோவில் முகப்பிலிருந்த பொன் அணிகலன்கள் ஆகிய அனைத்தையும் சூறையாடினான்;  
வெள்ளியையும் பொன்னையும் விலையுயர்ந்த கலன்களையும் கைப்பற்றினான்;  
ஒளித்து வைத்திருந்த செல்வங்களையும் கண்டுபிடித்து எடுத்துக் கொண்டான்;  
இசுரயேலில் பலரைக் கொன்று குவித்தபின், கொள்ளைப் பொருள்களோடு தன் நாடு திரும்பினான்;  
தன் செயல்கள்பற்றிப் பெருமையாகப் பேசிவந்தான்."  
**1 மக்கபேயர் 2:49-51,61**  
"இறக்கும் காலம் நெருங்கிய போது மத்தத்தியா தம் மைந்தர்களை நோக்கி,  
'என் மக்களே, இப்போது திருச்சட்டத்தின்பால் பற்றார்வம் கொண்டிருங்கள்;  
நம் மூதாதையரின் உடன்படிக்கைக்காக உங்கள் உயிரைக் கொடுங்கள்.  
நம் மூதாதையர் தங்கள் காலத்தில் செய்த செயல்களை நினைவுகூருங்கள்;  
இதனால் பெரும் மாட்சியும் நிலைத்த பெயரும் பெறுவீர்கள்.  
ஆபிரகாம் சோதிக்கப்பட்ட வேளையிலும் பற்றுறுதி உள்ளவராய்க் காணப்படவில்லையா?  
அதனால் இறைவனுக்கு ஏற்புடையவர் என்று மதிக்கப்படவில்லையா?  
யோசேப்பு தமக்கு இடர்பாடு நேரிட்ட காலத்தில் கட்டளைகளைக் கடைப்பிடித்தார்;  
எகிப்தின் ஆளுநர் ஆனார்...  
இவ்வாறே, கடவுளை நம்பினோர் ஆற்றலில் சிறந்தோங்குவர் என்பதை  
ஒவ்வொரு தலைமுறையிலிருந்தும் கற்றுக்கொள்ளுங்கள்' என்றார்."
# 1 மக்கபேயர் (நூல்)

## உட்பிரிவுகள்

| பொருளடக்கம் | நூல் அதிகாரங்கள் மற்றும் வசன வரிசை | 1995 திருவிவிலியப் பதிப்பில் பக்க வரிசை |  |
| --- | --- | --- | --- |
| 1. முகவுரை | 1:1-9 | 218 |  |
| 2. யூதர்களின் துன்பமும் மக்கபேயரின் கிளர்ச்சியும் | 1:10 - 2:70 | 218 - 221 |  |
| 3. யூதா மக்கபேயின் தலைமை | 3:1 - 9:22 | 221 - 241 |  |
| 4. யோனத்தானின் தலைமை | 9:23 - 12:53 | 241 - 256 |  |
| 5. சீமோனின் தலைமை | 13:1 - 16:24 | 256 - 266 | } |
# சிறியதே அழகு (நூல்)

**சிறியதே அழகு: மனிதனை முன்னிறுத்தும் பொருளாதாரம்** (*Small Is Beautiful: Economics As If People Mattered*), என்பது பிரித்தானியப் பொருளியல் வல்லுநர் இ. எஃபு. ஷூமாசர் எழுதிய கட்டுரைகளின் தொகுப்பு.  
உலகத்திலிருக்கும் ஏழைகளுக்கு பெருந்தொழில் உற்பத்தி (Mass production) தேவையில்லை. பெருமளவு மக்கள் பங்கேற்கும் பொருள் உற்பத்தியே (Production by masses) அவர்களுக்குத் தேவை என்பதை வலியுறுத்துகிறார்.  
சிறியதே அழகு எனும் சொல்லாடலை, பெருமூலதனமும் உயரிய தொழில்நுட்பமுமே மானுடத்தை முன்னெடுத்துச் செல்ல முடியும் என்ற மாயையை தகர்க்கப் பயன்படுத்துகிறார். ஆற்றல் பற்றாக்குறை, புவி வெப்பமயமாதல் குறித்த விழிப்புணர்வு எழ ஆரம்பித்த காலமாதலால், 1973ஆம் ஆண்டு வெளிவந்த முதற்பதிப்பு மேற்கத்திய பொருளாதார மேதைகளிடையே சலசலப்பை ஏற்படுத்தியது. வாதங்களும் எதிர் வாதங்களும் முன்னெடுத்து வைக்கப்பட்டன. 'The Times literary supplement' (தி டைம்ஸ் லிட்டெரி சப்பலிமென்ட்) இதழ் 'சிறியதே அழகு' நூலை இரண்டாம் உலகப்போருக்குப் பிந்தைய காலகட்டத்தில் வந்த வெளியீடுகளில் சமூகத்தின் சிந்தனை ஓட்டத்தில் தாக்கத்தை ஏற்படுத்திய சிறந்த 100 நூல்களில் ஒன்றாக வரிசைப்படுத்தியது.
# சிறியதே அழகு (நூல்)

## தமிழில்

தமிழில் இந்த நூல் எம். யூசுப் ராஜாவின் மொழிப்பெயர்பில் 2011 இல் எதிர் வெளியீடு பதிப்பகத்தினினால் **சிறியதே அழகு** என்ற பெயரில் முதல் பதிப்பாக வெளிவந்தது.
# 2 மக்கபேயர் (நூல்)

**2 மக்கபேயர்** (*2 Maccabees*) என்னும் நூல் பழைய ஏற்பாட்டுப் பகுதியாகிய இணைத் திருமுறைத் தொகுப்பைச் சேர்ந்த ஏழு நூல்களுள் ஒன்றாகும் . இந்நூல்கள் கத்தோலிக்க திருச்சபையாலும் மரபுவழித் திருச்சபையாலும் பிற விவிலிய நூல்களைப் போன்று இறைஏவுதலால் எழுதப்பட்டவையாக ஏற்கப்பட்டுள்ளன.
# 2 மக்கபேயர் (நூல்)

## பெயர்

**2 மக்கபேயர்** என்னும் இந்நூல் கிரேக்க மூல மொழியில் B' Μακκαβαίων (1 Makkabáion) என்றும், இலத்தீனில் "2 Machabaeorum" என்றும் உள்ளது. "மக்கபே" என்னும் எபிரேய மொழிப் பெயரிலிருந்து "மக்கபேயர்" என்னும் சொல் பிறந்தது. மக்கபேயர் என்பது எபிரேயத்தில் Makabim, Maqabim என வரும் (מכבים அல்லது מקבים). இது அரமேய மொழியில் maqqaba என்னும் சொல்லிலிருந்து பிறந்தது எனவும், அதன் பொருள் "சுத்தியல்/சம்மட்டி" என்பதாகும் எனவும் அறிஞர் கூறுவர்.  
இந்நூலும் அதற்கு இணையாக அமைந்த 1 மக்கபேயர் எனும் நூலும் இணைத் திருமுறை விவிலிய நூல்கள் ஆகும். விவிலியத்தின் பகுதியாக இந்நூல்கள் கி.பி. முதல் நூற்றாண்டிலிருந்தே ஏற்கப்பட்டன. 397இல் கார்த்தேசு (Carthage) நகரில் நடந்த சங்கத்திலும், பின்னர் திரெந்து சங்கத்திலும் (கி.பி. 1546) இவை விவிலியத் திருமுறை நூல்களாக அதிகாரப்பூர்வமாக ஏற்கப்பட்டன . இந்நூலின் மூல பாடம் (செப்துவசிந்தா) என்னும் கிரேக்க விவிலியத்தில் உள்ளது.
# 2 மக்கபேயர் (நூல்)

## உள்ளடக்கமும் செய்தியும்

இந்நூல் மக்கபேயர் முதல் நூலின் தொடர்ச்சியன்று; ஒரு வகையில் அதற்கு இணையானது. அந்தியோக்கு எப்பிபானின் தந்தை நான்காம் செலூக்குவின் ஆட்சி தொடங்கி நிக்கானோரை யூதா மக்கபே வெற்றி பெற்றது வரையிலான காலகட்டத்தில் (ஏறத்தாழ கி.மு. 180-161) நடந்த நிகழ்ச்சிகள் இங்கு இடம்பெறுகின்றன. இவை ஏற்கனவே மக்கபேயர் முதல் நூலின் முதல் ஏழு அதிகாரங்களில் காணப்படுகின்றன.  
சீரேனைச் சேர்ந்த யாசோன் கிரேக்க மொழியில் ஐந்து தொகுதிகளில் விரிவாக எழுதிய வரலாற்றின் இரத்தினச் சுருக்கம் இந்நூல் (2:19-32). எருசலேம் யூதர்கள் எகிப்துவாழ் யூதர்களுக்கு விடுத்த இரண்டு மடல்கள் இதற்கு முன்னுரையாக (1:1 - 2:18) அமைகின்றன.  
*படிக்க விரும்புவோருக்கு மகிழ்ச்சி அளிக்கவும், மனப்பாடம் செய்ய விரும்புவோருக்கு எளிதாக அமையவும், அனைவருக்கும் பயன் தரவும்* (2:25) ஏறத்தாழ கி.மு. 124இல் இது எழுதப்பெற்றதால், வரலாற்றுக் கண்ணோட்டத்தைவிடத் திருவுரைப் பாணியில் அமைந்த இறையியல் கண்ணோட்டமே இதில் முன்னிடம் பெறுகிறது.  
இறைத் தலையீட்டை விளக்கும்பொருட்டு வெளிப்பாட்டு இலக்கிய நடைக்குரிய காட்சிகள் ஆங்காங்கே இந்நூலில் புகுத்தப்பட்டுள்ளன. அப்பகுதிகள் கீழ்வருவன:
- 2:21;
- 3:24-34;
- 5:2-4;
- 10:29-30;
- 15:11-16.  
திருச்சட்டத்திற்குக் கீழ்ப்படிந்து நடப்போர்க்குக் கடவுள் கைம்மாறு அளிப்பார் என்னும் மையக் கருத்தை இந்நூல் விளக்குகிறது. பழைய ஏற்பாட்டின் பிற நூல்களில் இடம்பெற்றிராத கருத்துகள் இதில் காணக்கிடக்கின்றன. அவையாவன:  
- நீதிமான்கள் தம் சாவுக்குப் பின் உயிர்த்தெழுவார்கள் (காண்க: 7:9,11,14,23; 14:46).
- இறந்தோருக்காக வேண்டுதல் பயனுள்ள செயல் ஆகும் (காண்க: 12:39-46).
- மண்ணக மனிதருக்காக விண்ணகப் புனிதர்கள் மன்றாடுகின்றனர் (காண்க: 15:12-16).
# 2 மக்கபேயர் (நூல்)

## நூலிலிருந்து சில பகுதிகள்

**2 மக்கபேயர் 7:9-12**  
"இரண்டாம் சகோதரர் தாம் இறுதி மூச்சு விடும் வேளையில்,  
'நீ எங்களை இம்மை வாழ்வினின்று அகற்றிவிடுகிறாய்.  
ஆனால் நாங்கள் இறந்தபின் என்றென்றும் வாழுமாறு  
அனைத்துலக அரசர் எங்களை உயிர்த்தெழச் செய்வார்;  
ஏனெனில் நாங்கள் இறப்பது அவருடைய கட்டளைகளின் பொருட்டே' என்று கூறினார்.  
அவருக்குப் பிறகு மூன்றாமவரை அவர்கள் கொடுமைப்படுத்தினார்கள்.  
அவர்கள் கேட்டுக்கொண்டதற்கு இணங்க,  
உடனடியாகத் தம் நாக்கையும் கைகளையும் அவர் துணிவுடன் நீட்டினார்;  
'நான் இவற்றை விண்ணக இறைவனிடமிருந்து பெற்றுக்கொண்டேன்;  
அவருடைய சட்டங்களுக்காக நான் இவற்றைப் பொருட்படுத்துவதில்லை.  
அவரிடமிருந்து மீண்டும் இவற்றைப் பெற்றுக் கொள்வேன் என நம்புகிறேன்'  
என்று பெருமிதத்தோடு கூறினார்.  
அவர் தம் துன்பங்களைப் பொருட்படுத்தவில்லை.  
எனவே மன்னனும் அவனோடு இருந்தவர்களும்  
இந்த இளைஞரின் எழுச்சியைக் கண்டு வியந்தார்கள்."  
**2 மக்கபேயர் 12:43-46**  
"பின்பு அவர்கள் ஒவ்வொருவரிடமிருந்தும் யூதா பணம் திரட்டி ஆறு கிலோ வெள்ளி சேகரித்து,  
பாவம் போக்கும் பலி ஒப்புக்கொடுக்கும்படி எருசலேமுக்கு அனுப்பிவைத்தார்;  
இச்செயல்மூலம் உயிர்த்தெழுதலை மனத்தில் கொண்டு நன்முறையில், மேன்மையாக நடந்துகொண்டார்.  
ஏனெனில் வீழ்ந்தோர் மீண்டும் எழுவர் என்பதை எதிர்பார்த்திருக்கவில்லை என்றால்,  
அவர் இறந்தோருக்காக மன்றாடியது தேவையற்றதும் மடமையும் ஆகும்.  
ஆனால் இறைப்பற்றுடன் இறந்தோர் சிறந்த கைம்மாறு பெறுவர் என்று அவர் எதிர்பார்த்திருப்பாரெனில்,  
அது இறைப்பற்றை உணர்த்தும் தூய எண்ணமாகும்.  
ஆகவே இறந்தவர்கள் தங்கள் பாவத்தினின்று விடுதலை பெறும்படி  
அவர் அவர்களுக்காகப் பலி ஒப்புக்கொடுத்தார்."
# 2 மக்கபேயர் (நூல்)

## உட்பிரிவுகள்

| பொருளடக்கம் | நூல் அதிகாரங்கள் மற்றும் வசன வரிசை | 1995 திருவிவிலியப் பதிப்பில் பக்க வரிசை |  |
| --- | --- | --- | --- |
| 1. எகிப்து யூதர்களுக்கு விடுத்த மடல்கள் | 1:1 - 2:18 | 268 - 271 |  |
| 2. நூலாசிரியரின் முன்னுரை | 2:19-32 | 271 - 272 |  |
| 3. கோவிலைத் தீட்டுப்படுத்த எலியதோரின் முயற்சி | 3:1-40 | 272 - 274 |  |
| 4. அந்தியோக்கு எப்பிபானும் யூதர்களின் துன்பமும் | 4:1 - 7:42 | 274 - 285 |  |
| 5. யூதாவின் வெற்றிகள் | 8:1 - 10:8 | 285 - 291 |  |
| 6. மீண்டும் யூதர்களின் துன்பம் | 10:9 - 15:36 | 291 - 305 |  |
| 7. முடிவுரை | 15:37-39 | 305 | } |
# இடதுசாரித் தமிழ் இதழ்கள்

**இடதுசாரித் தமிழ் இதழ்கள்** என்பவை இடதுசாரிக் கொள்கைகளை, சமூக ஆய்வுகளைக் முதன்மையாக கொண்டு வெளிவந்த இதழ்கள் ஆகும்.
# இடதுசாரித் தமிழ் இதழ்கள்

## பட்டியல்

- புதிய உலகம் - சிங்காரவேலர்
- ஜனசக்தி - ஜீவா
- சிந்தனையாளன்
- தேடல் (இதழ்)
- சிகரம் (இதழ்) - ச. செந்தில்நாதனை ஆசிரியராகக் கொண்டு மார்சிய பொதுவுடமைக் கட்சி சார்பாக வெளிவந்த இதழ்
- செம்மலர் (இதழ்) - இந்திய மார்க்சிய பொதுவுடமைக் கட்சி
- தாமரை (இதழ்) - இந்திய பொதுவுடமைக் கட்சியின் அதிகாரபூர்வ இதழ்
- மனஓசை (இதழ்) - இந்தியப் பொதுவுடமைக் கட்சி இதழ்
- வியூகம் (இதழ்)
# விக்கிப்பீடியா:உங்களுக்குத் தெரியுமா/டிசம்பர் 7, 2010

- **தன்னியக்க வங்கி இயந்திரம்** எனப்படும் தானியங்கிப் பணப் பட்டுவாடா எந்திரத்தைக் கண்டுபிடித்த ஜான் ஷெப்பர்ட் பேரோன் தன்னுடைய மனைவியால் ஆறு இலக்க இரகசிய குறியீட்டு எண்ணை நினைவில் வைக்க முடியாததால் அதை 4 இலக்க எண்ணாக மாற்றினார்.
- சின்த்தோ (அல்லது ஷிண்டோ) என்பது சப்பானில் பின்பற்றப்படும் ஒரு மதம். இரண்டாம் உலகப்போருக்கு முன்னர் வரை இதுவே சப்பானின் முதன்மையான மதமாக விளங்கியது.
- சபையில் அல்லது மற்றவர் முன் கூறத்தகாத சொல்லை அல்லது சொற்றொடரை வேறொரு சொல் அல்லது சொற்றொடர் கொண்டு வெளிப்படுத்துதல் இடக்கரடக்கல் எனப்படும்.
- இலங்கையில் 1972 இல் தயாரிக்கப்பட்ட குத்துவிளக்கு திரைப்படத்தில் இடம்பெறும் "ஈழத்திரு நாடே" என்ற பாடல் அதில் வரும் 'ஈழம்' என்ற சொல்லுக்காக இலங்கை வானொலியில் ஒலிபரப்பத் தடை செய்யப்பட்டது.
# ப. அரங்கராஜன் குமாரமங்கலம்

**பனின்ரநாத் அரங்கராஜன் குமாரமங்கலம்** (மே 12 1952 - ஆகத்து 23, 2000) **அரங்கராஜன் குமாரமங்கலம், பி. ஆர். குமாரமங்கலம்** என்றும் அறியப்படுபவர் ஒரு இந்திய அரசியல்வாதி ஆவார். இந்திய தேசிய காங்கிரசிலும் பின் பாரதீய ஜனதா கட்சியிலும் அமைச்சராகப் பதவி வகித்தார். காங்கிரசு சார்பில் 1984-1996 வரை சேலம் மக்களவை உறுப்பினராக தேர்ந்தெடுக்கபட்டார். பி. வி. நரசிம்ம ராவ் தலைமையிலான அமைச்சரவையில் ஒன்றிய அரசில் சட்டம், நீதி மற்றும் நிறுவனங்களைக் கையாளும் அமைச்சராக சூலை 1991-
திசம்பர் 1993 வரை பணியாற்றினார். நரசிம்ம ராவுடன் ஏற்பட்ட கருத்துவேறுபாட்டால் ஒன்றிய அமைச்சர் பதவியை விட்டு விலகினார். பின்னர் திவாரி காங்கிரசில் இணைந்த இவர் அடுத்த நாடாளுமன்றத் தேர்தலில் தோல்வியைத் தழுவினார். இதன் பிறகு அக்கட்சியில் இருந்து விலகி பாஜகயில் இணைந்தார். பாஜக சார்பில் போட்டியிட்டு 1998-2000 வரை திருச்சிராப்பள்ளி மக்களவை உறுப்பினராகவும் தேர்ந்தெடுக்கப்பட்டார். பின்னர் அடல் பிகாரி வாச்பாய் அமைச்சரவையில் மின் துறை அமைச்சராகவும் பதவி வகித்தார்.
# ப. அரங்கராஜன் குமாரமங்கலம்

## குடும்பம்

மோகன் குமாரமங்கலம் கல்யாணி முகர்சி தம்பதிகளுக்கு மகனாக மே 1952 பிறந்த இவரின் தந்தை வழி தாத்தா ப. சுப்பராயன் சென்னை மாகாணத்தின் முதலமைச்சராகப் பதவி வகித்தவர். இவரின் பெரியப்பா பி. பி. குமாரமங்கலம் இந்திய இராணுவத்தின் தலைமைத் தளபதியாகப் பதவி வகித்தவர். அரங்கராஜன் குமாரமங்கலத்தின் மனைவி கிட்டி குமாரமங்கலம் என்பவர் ஆவார். இந்த இணையருக்கு ரங்கராஜன் மோகன் குமாரமங்கலம் என்கிற மகன் உள்ளார்.  
அரங்கராஜன் குமாரமங்கலத்தின் மனைவியான கிட்டி குமாரமங்கலம் தெற்கு தில்லியில் தனியாக வசித்துவந்தார். 2021 சூலை 6 அன்று அவரது வீட்டில் பணிபுரிந்துவந்த பணியாளரால் கொல்லப்பட்டார்.
# சர்வதேச தமிழ் எழுத்தாளர் மாநாடு 2011

**2011 சர்வதேச தமிழ் எழுத்தாளர் மாநாடு** என்பது இலங்கையில், கொழும்பில் 2011 சனவரி 6 முதல் சனவரி 9 வரை நடைபெற்ற ஒரு பன்னாட்டு தமிழ் எழுத்தாளர் மாநாடு ஆகும். இந்த மாநாட்டை சர்வதேச தமிழ் எழுத்தாளர் ஒன்றியம் ஒழுங்கு செய்திருந்தது. இந்த மாநாட்டின் முதன்மை ஏற்பாட்டாளர் ஆத்திரேலியாவைச் சேர்ந்த லெ. முருகபூபதி ஆவார்.
# சர்வதேச தமிழ் எழுத்தாளர் மாநாடு 2011

## காரணங்கள்

சர்வதேச தமிழ் எழுத்தாளர் மாநாட்டை கொழும்பில் நடத்துவதற்கு 12 காரணங்கள் முன்வைக்கப்படுகின்றன. அவை பின்வருமாறு:  
- தமிழ் இலக்கியம் சர்வதேச ரீதியாகக் கவனிப்புக் குள்ளாகியிருப்பதால் தமிழ் இலக்கியப் படைப்புகளில் செவ்விதாக்கம் செய்யும் கலையை வளர்த்தெடுப்பது.
- தமிழ் இலக்கியப் படைப்புகளை பிற மொழிகளில் மொழி பெயர்க்கும் பணிகளை ஊக்குவிப்பதற்காக இத்துறைகளில் ஈடுபடுபவர்களுடன் தொடர்புகளைப் பேணிவளர்த்து மொழி பெயர்க்கப்படும் தமிழ்ப் படைப்புகளைச் சர்வதேச ரீதியாக அறிமுகப் படுத்தல்.
- தமிழ் இலக்கியப்படைப்புகளை(நூல்கள், இதழ்கள்)ஆவணப்படுத்துவது தொடர்பாக இது குறித்த சிந்தனை கொண்டவர்களுடன் தொடர்ந்து இயங்குவது.
- இலங்கையில் இயற்கை அனர்த்தம், யுத்தம், விபத்து ஆகிய வற்றால் பாதிப்புற்ற தமிழ் எழுத்தாளர்களின் குடும்பத்தினருக்கு உதவுவதற்காக ஒரு நம்பிக்கை நிதியத்தை(Trust fund) உருவாக்குவது.
- தொடர்ச்சியாக இலங்கையில் வெளியாகும் கலை, இலக்கியச் சிற்றேடுகளுக்கு அரச மானியம் (Grant) பெற்றுக் கொடுப்பது தொடர்பாக ஆராய்ந்து மானியம் பெற்றுக்கொடுக்க முயற்சிப்பது.
- தமிழ் மக்களிடம் வாசிப்புப் பழக்கத்தை ஊக்குவிப்பதற்கான பணிகளை முன்னெடுப்பது தொடர்பான ஆலோசனைகளைப் பெறுதல்.
- நடத்தப்படவிருக்கும் சர்வதேச எழுத்தாளர் விழாவில் கலை இலக்கியத்துறையில் வாழ்நாள் சாதனையாளர்களைப் பாராட்டிக் கௌரவித்தல்.
- தமிழ் எழுத்தாளர்கள் , இலக்கிய மொழிபெயர்ப்பாளர்கள், பத்திரிகை , இதழாளர்கள், ஊடகவியலாளர்கள், கலைஞர்கள், ஓவியர்கள் மத்தியில் கருத்துப் பரிவர்த்தனைகளைத் தொடர்ச்சியாக மேற்கொள்வதற்காக உறவுப் பாலத்தை ஆரோக்கியமாக உருவாக்கல்.
- நாடகம், நடனம், நாட்டுக்கூத்து, இசை நாடகம் மற்றும் பாரம்பரியக் கிராமியக் கலைகளைப் பற்றிய கருத்தரங்குகள், பயிலரங்குகளை ஒழுங்குசெய்தல்.
- இலங்கையிலும் சர்வதேச ரீதியாகவும் இலக்கியத்துறையில் ஈடுபடும் இளம் தலைமுறைப் படைப்பாளிகளின் பங்களிப்புகளுக்கு முன்னுரிமை கொடுத்து அவர்களை ஊக்குவித்தல்.
- குறும்படம் தொடர்பான பிரக்ஙையைத் தமிழ் மக்கள் மத்தியில் வளர்த்து தேர்ந்த சினிமா இரசனையை வளர்த்தல்.
- கணனித்துறை சார்ந்த முயற்சிகள், ஒளிப்படக்கலை, Graphics, முதலான துறைகளில் ஈடுபடும் இளம் தலைமுறையினருக்கும் இலக்கிப் படைப்பாளிகளுக்கும் மத்தியில் உறவுகளை ஏற்படுத்தும் விதமான காட்சிப் படுத்தும் (Demonstration) கருத்தரங்கு அமர்வுகளை நடத்துதல்.
# சர்வதேச தமிழ் எழுத்தாளர் மாநாடு 2011

## கருப்பொருட்கள்

- சிறுவர் இலக்கியம்
- ஈழத்து இலக்கியம்
- உலகத் தமிழ் இலக்கியம்
- செவ்விதாக்கம், ஆவணப்படுத்தல்
- நிகழ்த்து கலைகள், நுண்கலைகள்
- இணையமும், வலைப்பதிவுகளும்
- மொழிபெயர்ப்பு இலக்கியம்
- சிற்றிதழ்கள்
- பெண்ணியம்
# சர்வதேச தமிழ் எழுத்தாளர் மாநாடு 2011

## ஏற்பாடுகள்

### இடம், திகதி, அரங்குகள்

மாநாட்டில் பினவரும் ஆய்வரங்குகள் ஏற்பாடு செய்யப்பட்டன.  
- ஆரம்ப அரங்கு – தனிநாயகம் அடிகளார் அரங்கு
- ஈழத்து இலக்கியம் – இலங்கையர்கோன் அரங்கு
- நிகழ்த்துகலைகள், நுண்கலைகள் - பேரா. சு. வித்தியானந்தன் அரங்கு
- உலகத்தமிழ் இலக்கியம் - சுவாமி விபுலானந்தர் அரங்கு.
- சிறுவர் இலக்கியம் - சோமசுந்தரப்புலவர் அரங்கு
- சிற்றிதழ்கள் அரங்கு - வரதர் அரங்கு
- செவ்விதாக்கம் - ஆறுமுக நாவலர் அரங்கு
- இணையமும் வலைப்பதிவுகளும் - எஸ் டி. சிவநாயகம். அரங்கு
- மொழி பெயர்ப்பு - சித்தி லெப்பை அரங்கு
- மகளிர் அரங்கு - மங்களநாயகி அம்மாள் அரங்கு
- எழுத்தாளர் உறவுப்பரிவர்த்தனை அரங்கு - எழுத்தாளர் கே. டானியல் அரங்கு
- 7ஆம் திகதி மாலை கலை நிகழ்ச்சிகள் - கோ. நடேசையர் அரங்கு
- 8ஆம் திகதி மாலை கலை நிகழ்ச்சிகள் - அருள்வாக்கி அப்துல் காதர்.அரங்கு
- 9 ஆம் திகதி மாலை நிறைவு நாள் நிகழ்ச்சிகள் - பேரா. கைலாசபதி அரங்கு
# சர்வதேச தமிழ் எழுத்தாளர் மாநாடு 2011

## ஏற்பாடுகள்

### நிதி

முதனை ஏற்பாட்டாளர் லெ. முருகபூபதி, பூபாலசிங்கம் சிறீதரன், தி. ஞானசேரன் ஆகியோர் தொடக்ககட்ட நிதியை வழங்கி உள்ளனர். இலங்கை அரசு, அரசியல்வாதிகளோ தமக்கு எந்தவித நிதி ஆதரவும் செய்யவில்லை என்று ஏற்பாட்டாளர்கள் கூறி உள்ளார்கள்.  
இலவசமாக வழங்கப்பட்ட பகல் உணவு, தேனீர், மாநாட்டு ஆய்வுக்கட்டுரைகளின் தொகுப்பு, பை ஆகியவற்றுக்கென பேராளர்களாகப் பதிவு செய்தவர்களிடம் ஆளுக்கு 1000 இலங்கை ரூபாய்கள் அறவிடப்பட்டது.
# சர்வதேச தமிழ் எழுத்தாளர் மாநாடு 2011

## விமர்சனங்கள்

### தணிக்கை

இந்த மாநாடு எந்தவித அடிப்படை கருத்து வெளிப்பாட்டுச் சுந்ததிரமும் இல்லாத இலங்கையில் நடைபெறுவதால், எந்தவிதமான அரசியல் அலலது சமூகப் பிரச்சினை விடயங்கள் இங்கு அனுமதிக்கப்படமாட்டது என்று ஏற்பாட்டாளர்கள் குறிப்பிட்டுள்ளார்கள். "நிச்சியமாக தணிக்கை இருக்கிறது அதாவது. எந்த அரசியல் விடயங்களும் அதற்குள் வரக்கூடாது" என்று மாநாட்டின் முதன்மை ஏற்பாட்டளர்களின் ஒருவர் தி. ஞானசேரன் கூறினார். ஈழத்து இலக்கியத்தில் கடந்த 30 ஆண்டுகள் நடைபெற்ற "பரிணாம வளர்ச்சி" ஆராய இந்த மாநாடு நடைபெறுகிறது, ஆனால் ஈழத்தில் கடந்த 30 ஆண்டுகள் நடைபெற்ற தமிழர் இனப்படுகொலை, ஈழப் போராட்டம் பற்றிய இலக்கியங்கள் இந்த தணிக்கையால் தவிர்க்கப்படும்.
# சர்வதேச தமிழ் எழுத்தாளர் மாநாடு 2011

## விமர்சனங்கள்

### அரசியல் இல்லாமல் இலக்கியமும் இல்லை

பெறுமதிவாய்ந்த இலக்கியங்களில் பெரும்பாலனவை அரசியல் கருத்துக்கள் கொண்டவை. அப்படியிருக்க "அரசியல் விடயங்கள் வரக்கூடாது" என்று தடை போட்டிருப்பது எந்த வகையான இலக்கியங்களை பற்றி இந்த மாநாடு அமைய விருக்கிறது என்று கேள்வியை எழுப்புகிறது.
# சர்வதேச தமிழ் எழுத்தாளர் மாநாடு 2011

## விமர்சனங்கள்

### இலங்கை அரசுக்கு துணை போதல், பிரச்சார வாய்ப்பு

தணிக்கைக்கு உட்பட்டு, அரசின் நேரடி ஆதரவு அற்று நடந்தாலும் இந்த மாநாட்டை இலங்கை அரசு தனது பிரச்சாரத்துக்கு பயன்படுத்தலாம் என்று குற்றம் சாட்டப்படுகிறது. சடங்குகளைக் கொண்ட கோயில் திருவிழாக்கள் போல் அல்லாமல் தமிழர்களின் கருத்து கருவூலாமகக் கருதப்படக் கூடிய எழுத்தாளிர்களின் பொறுப்புக் கூடியது.  
அரசியல் தீர்வு அல்ல பொருளாதார வளர்ச்சியே தீர்வு என்று கூறும் தற்போதை அரசுக்கு, அரசியல் பிரச்சினைகள் முக்கியம் அல்ல இலக்கியமே முக்கியம் என்ற இந்த மாநாட்டின் கொள்கையும் துணைபோகிறது.  
"மனித உரிமை மீறல்களும், யுத்த தர்ம மீறல்களும் சிங்கள ராணுவத்தினரால் ஏராளமாக நிகழ்த்தப்பட்டதற்கான ஆதாரங்கள் பலவும் இப்பொழுது வெளிவந்து கொண்டிருக்கின்றன. சர்வதேச சமூகத்துகே சவால்விடும் சிங்கள இனவாத அநாகரிகத்தினைக் கண்டு உலகின் மாந்த நேயர்களும் அறிவுஜீவிகளும் வெட்கித் தலை குனிந்துள்ளார்கள். இத்தகைய அவலச்சூழலிலே, சர்வதேசத் தமிழ் எழுத்தாளர்கள் கொழும்பிலே மாநாடு கூடுதல் நியாயமானதா? அதுவும் மிக அவசர கதியில்?" என்று எஸ். பொ கேள்வி எழுப்பி உள்ளார்.
# சர்வதேச தமிழ் எழுத்தாளர் மாநாடு 2011

## விமர்சனங்கள்

### எழுத்தாளர்களின் எதிர்ப்பு

இலங்கை மற்றும் புலம்பெயர் எழுத்தாளர்கள், எழுத்தாளர்கள் அமைப்புகள் இந்த மாநாட்டுக்கு கடுமையான எதிர்ப்பைத் பதிவுசெய்து வருகிறன. தேடகம் (கனடா), புதிய திசைகள் (இங்கிலாந்து), மே 18 இயக்கம் (கனடா), இனியொரு (இங்கிலாந்து), அசை (பிரான்ஸ்) உட்பட்ட பல அமைப்புகள் எதிர்ப்பைத் தெரிவித்துள்ளன.
# சர்வதேச தமிழ் எழுத்தாளர் மாநாடு 2011

## மாநாட்டுக்குச் சார்பான கருத்துக்கள்

### தணிக்கைகள் இல்லாமலிருந்தமை

அரசியல் உண்மைகளைப்பேசுவதற்கு எந்தவிதமான தணிக்கைகளும் இருக்காது என்று தனது நேர்காணலில் தி. ஞானசேகரன் உறுதி மொழி அளித்திருந்ததன்படி மாநாட்டில் வாசிக்கப்பட்ட கட்டுரைகளிலோ, உரையாடல் நேரத்தில் உரையாடப்பட்ட விடயங்களிலோ எந்தவிதமான மட்டுறுத்தலும் தணிக்கைகளும் செய்யப்பட்டிருக்கவில்லை. ஈழ ஆதரவு தொடக்கம் பல்வேறு அரசியற்பார்வைகள் சுதந்திரமாக வெளிப்படுத்தப்பட வாய்ப்பு வழங்கப்பட்டது.
# சர்வதேச தமிழ் எழுத்தாளர் மாநாடு 2011

## மாநாட்டுக்குச் சார்பான கருத்துக்கள்

### அரசியல் உள்ளடக்கம்

மாநாட்டில் வாசிக்கப்பட்ட கட்டுரைகளிலும் உரையாடல்களிலும் சிறப்பு உரைகளிலும் அரசியல் உள்ளடக்கம் தவிர்க்கப்படாமல் இலங்கை நடப்பு அரசியலின் போக்குக்கள் குறித்த விமர்சனங்களும் கருத்துக்களும் பரவலாக இடம்பெற்றிருந்தன.
# சர்வதேச தமிழ் எழுத்தாளர் மாநாடு 2011

## மாநாட்டுக்குச் சார்பான கருத்துக்கள்

### எழுத்தாளர்களின் ஆதரவு

புலம்பெயர், இலங்கை எழுத்தாளர்கள் கையொப்பமிட்ட ஆதரவு அறிக்கை ஒன்று வெளியிடப்பட்டுள்ளது. இலங்கையில் இருந்து வெளிவரும் ஞானம், கொழுந்து, மல்லிகை, நீங்களும் எழுதலாம் போன்ற சிற்றிதழ்கள் பலவும் தேசிய நாளிதழ்களான வீரகேசரி, தினக்குரல், சுடரொளி ஆகியனவும் இம்மாநாட்டில் பங்குபற்றியிருந்தன.  
பேராசிரியர் கா. சிவத்தம்பி, பேராசிரியர் எம். ஏ. நுஃமான், டொமினிக் ஜீவா, நீ. மரிய சேவியர் அடிகள், பேராசிரியர் செ. யோகராசா பேராசிரியர் மௌனகுரு உட்பட இலங்கைத் தமிழ் சூழலின் மிக முக்கிய ஆளுமைகள் பலர் இம்மாநாட்டில் பங்கெடுத்துள்ளார்கள்.
# குயின் நடவடிக்கை

**குயின் நடவடிக்கை** (*Operation Queen*) என்பது இரண்டாம் உலகப் போரின் மேற்குப் போர்முனையில் நேச நாடுகளுக்கும், நாசி ஜெர்மனிக்கும் நடந்த ஒரு சண்டை. சிக்ஃபிரைட் கோடு போர்த்தொடரின் ஒரு பகுதியான இதில் நேசநாட்டுப் படைகள் ஜெர்மனியின் ரோயர் பகுதியைக் (Rur) கைப்பற்ற முயன்று தோற்றன.  
1944ல் நேசநாட்டுப் படைகள் ஜெர்மனியின் ஆக்கிரமிப்பிலிருந்த பிரான்சின் மீது படையெடுத்தன. ஜூன் மாதம் துவங்கிய இத்தாக்குதலால் சில மாதங்களுக்குள் பிரான்சின் பெரும் பகுதி ஜெர்மானிய ஆக்கிரமிப்பிலிருந்து மீட்கப்பட்டு விட்டன. செப்டம்பர் மாதத்தில் நேசநாட்டுப் படைகள் பிரெஞ்சு-ஜெர்மானிய எல்லையை அடைந்து விட்டன. கடந்த மாதங்களின் அதிவேகமான முன்னேற்றத்தால் சற்றே நிலை குலைந்திருந்த அவை ஜெர்மானிய எல்லை அரணான சிக்ஃபிரைட் கோட்டினைத் தாக்கும் முன்னர் சிறிது காலம் தாமதப்படுத்தின. இந்த காலதாமதத்தைப் பயன்படுத்திக் கொண்ட ஜெர்மானியப் பாதுகாவல் படைகள் சிக்ஃபிரைட் கோட்டிற்குப் பின்னிருந்த ரோயர் பகுதியை வெகுவாக பலப்படுத்தி விட்டார்கள். அப்பகுதியிலிருந்த கிராமங்கள், காடுகள், ஊர்கள் ஆகியவை நன்றாக ஒன்றிணைக்கப்பட்டு பதுங்கு குழிகளால் பாதுகாக்கப்பட்டிருந்தன. அக்டோபர் மாதம் ரோயர் பகுதியின் மீது அமெரிக்கத் தாக்குதல் ஆரம்பமாகியது. நன்கு அமைக்கப்பட்டிருந்த அரண் நிலைகளின் மீது நேரடியாக மோதிய அமெரிக்கப் படைகளுக்குத் தோல்வியே கிட்டியது. ரைன் ஆற்றங்கரையை அடைய இப்பகுதியைக் கைப்பற்ற வேண்டியது அவசியமென்பதால், அடுத்த கட்ட தாக்குதலுக்கு திட்டம் வகுத்தனர் அமெரிக்கத் தளபதிகள்.  
புதிய தாக்குதல் திட்டத்துக்கு குயின் நடவடிக்கை என்று குறிப்பெயரிடப்பட்டிருந்தது. அதன்படி ரோயர் பகுதியை வான்வழியே பெரும் குண்டு வீச்சுக்கு உள்ளாக்க வேண்டும். அரண்நிலைகளைத் தரைவிரிப்பு குண்டுவீச்சு (carpet bombing) மூலம் அழித்துவிட்டு பின்னர் தரைப்படைகள் முன்னேறி ரோயர் பகுதியைக் கைப்பற்ற வேண்டும். திட்டமிட்டபடி நவம்பர் 16, 1944 அன்று பிரிட்டானிய வான்படையும், அமெரிக்க வான்படையும் ரோயர் பகுதி நகரங்கள் மீது தங்கள் குண்டு வீச்சினைத் தொடங்கின. யூலிக், டியூரென், எஷ்வெய்லர், ஆல்டென்ஹோவன், ஹெய்ன்ஸ்பெர்க், எர்கெலென்ஸ், ஹக்கெல்ஹோவன் போன்ற நகரங்கள் மீது இடைவிடாது குண்டுவீசப்பட்டது. இத்தாக்குதலில் பல நகரங்கள் பெரும் சேதமடைந்தன. பொது மக்களுக்குப் பெரும் உயிர்ச்சேதம் ஏற்பட்டது. ஆனால் ராணுவ ரீதியாக எந்தப் பலனும் கிட்டவில்லை. நகரங்களைச் சுற்றி அமைந்திருந்த ஜெர்மானிய அரண்நிலைகளை அழிக்க இந்த குண்டுவீச்சு பெரும்பாலும் தவறிவிட்டது. இதனால் நவம்பர் 16, நண்பகல் தொடங்கிய நேசநாட்டுத் தரைப்படை முன்னேற்றம் விரைவில் தடைபட்டது.  
அடுத்த முப்பது நாட்களுக்கு இப்பகுதியில் கடும் சண்டை நிகழ்ந்தது. அமெரிக்கப்படைகள் மெதுவாக கிராமம் கிராமமாகக் கைப்பற்றி முன்னேறின. பல இடங்களில் இரு தரப்பினருக்கும் பதுங்குகுழிச் சண்டைகள் (trench warfare) மூண்டன. ஜெர்மானியரின் கடும் எதிர்ப்பை மீறி அமெரிக்கப்படைகள் டிசம்பர் மாதம் ரோயர் ஆற்றை அடைந்துவிட்டன. ஆனால் டிசம்பர் 16ம் தேதி ஜெர்மானியப் படைகள் ஆர்டென் காட்டுப் பகுதியில் பல்ஜ் தாக்குதலைத் தொடங்கியதால் ரோயர் பகுதிக்கான சண்டை முடிவுக்கு வந்தது. இரு தரப்பும் இதில் ஈடுபட்டிருந்த படைப்பிரிவுகளை பல்ஜ் தாக்குதலில் ஈடுபடுத்துவதற்காகப் பின் வாங்க உத்தரவிட்டன. பல்ஜ் தாக்குதல் முடியும் வரை ரோயர் பகுதியில் இழுபறி நிலையே நிலவியது. பெப்ரவரி 1945ல் தான் அமெரிக்கப் படைகள் ரோயர் ஆற்றைக் கடந்து இப்பகுதியைக் கைப்பற்றின.
# விக்கிப்பீடியா:முதற்பக்கக் கட்டுரைகள்/டிசம்பர் 5, 2010

**தியான்கே-I** என்பது சீனாவின் டியான்ச்சினிலுள்ள தேசிய மீத்திறன்கணினி மையத்திலுள்ள ஒரு மீத்திறன்கணினி ஆகும். இது அமெரிக்காவிற்கு வெளியிலுள்ள ஒரு சில பெடாஃப்ளாப் நிலை மீத்திறன்கணிகளுள் ஒன்றாகும். அக்டோபர் 2010 நிலவரப்படி அவ்வியந்திரத்தின் மேம்படுத்தப்பட்ட பதிப்பான தியான்கே-1ஏ உலகிலேயே மிக வேகமான மீத்திறன்கணினியாக உள்ளது. இது 2.5 பெடாஃப்ளாப் என்ற வீதத்தில் செயல்படுகிறது. தியான்கே-1 ஆனது மிகப்பெரிய அளவிலான அறிவியல் கணிப்பீடுகளைச் செய்யப் பயன்படுத்தப்பட்டது. இது லினக்சு இயக்க அமைப்பைக் கொண்டது. இது வானூர்திப் பயணப் பாவனையாக்கத்திற்கும் பெட்ரோலியப் பொருள் தேடுதல் தொடர்பான கணக்கீடுகளைச் செய்வதற்கும் பயன்படுத்தப்பட்டு வருகிறது. *மேலும்..*
---  
**இராசா சாண்டோ** (1894-1943) தமிழ்த் திரைப்பட நடிகர், இயக்குனர் மற்றும் தயாரிப்பாளர். சலனப் படங்களில் நடிகராக வாழ்க்கையைத் தொடங்கிய இவர் சிறந்த நடிகராகவும் இயக்குனராகவும் பெயர் பெற்றார். ஆரம்ப கால இந்தியத் திரைப்படத்துறையின் முன்னோடிகளில் ஒருவராக விளங்கினார். ராஜா சாண்டோ புதுக்கோட்டையில் பிறந்தார். உடற்பயிற்சியாளராகத் தேர்ச்சி பெற்றிருந்த இவர் பம்பாயில் சண்டை நடிகராகத் தனது திரைப்பட வாழ்க்கையை ஆரம்பித்தார். இவரது கட்டுமஸ்தான உடற்கட்டிற்காக செருமானியப் பயில்வான் ஆய்கன் சாண்டோவின் பெயரால் ”ராஜா சாண்டோ” என்றழைக்கப்பட்டார். 1922ல் பதங்கரின் *பக்த போதனா* படத்தில் முதன்முறையாக முக்கிய பாத்திரத்தில் நடிக்கும் வாய்ப்பு கிடைத்தது. *வீர் பீம்சேன்* (1923), *தி டெலிபோன் கேர்ல்* (1926) போன்ற சலனப்படங்கள் அவருக்கு நல்ல நடிகரெனப் பெயர்வாங்கித் தந்தன. தமிழ்நாட்டிற்குத் திரும்பிய பின் ஆர். பத்மநாபனின் அசோசியேட் ஃபிலிம் நிறுவனத்திற்காகப் பல சலனப் படங்களை இயக்கி, நடிக்கவும் செய்தார். பேயும் பெண்ணும் (1930), நந்தனார் (1930), அனாதைப்பெண் (1931), *பிரைட் ஆஃப் ஹிந்துஸ்தான்* (1931), சதி உஷா சுந்தரி (1931) போன்ற இவரது பெரும்பாலான சலனப் படங்கள் சமுதாய சீர்திருத்தக் கருத்துக்களைக் கொண்டிருந்தன. *மேலும்..*
# வேனாடு

**வேனாடு** என்பது கன்னியாகுமரி மாவட்டத்தில் உள்ள தக்கலை முதல் கேரளாவின் தலைநகராக விள்ங்கும் திருவனந்தபுரம் வரை உள்ள பகுதி இந்தியாவின் சுத்ந்திர காலத்திற்கு முன் அழைக்கப்பட்டது. இதன் தலைநகராக பத்மனாபபுரம் விளங்கியது. ஒருபுரம் கடலாலும் மறுபுறம் மலைகளாலும் சூழப்பட்ட பகுதி. பெரிய கடற்கரை கொண்ட நாடாக இருந்தது.
# ஜாசின்

**சாசின்** (ஆங்கிலம், மலாய் மொழி: ***Jasin***) என்பது மலேசியா, மலாக்கா மாநிலத்தில், சாசின் மாவட்டத்தில் உள்ள ஒரு நகரம். சாசின் மாவட்டத்தின் தலைப் பட்டணமும் ஆகும். சாசின் மாவட்ட நிர்வாக அலுவலகங்கள், இந்த சாசின் நகரில்தான் அமைந்து உள்ளன. 2007-ஆம் ஆண்டில் சாசின் நகரம், நகராண்மைக் கழகமாக உயர்த் தகுதி பெற்றது.  
மலாக்கா மாநிலத்தின் மூன்று மாவட்டங்களில் சாசின் மாவட்டம்தான் பெரியது. மலாக்கா மாநிலத்தின் மொத்தப் பரப்பளவு 678 சதுர கி.மீ. இதில் 41,47 விழுக்காடு சாசின் மாவட்டத்தைச் சார்ந்தது. அலோர் காச்சாவிற்கு 40.48 விழுக்காடு. மலாக்கா தெங்ஙா மாவட்டத்திற்கு 18.05 விழுக்காடு.  
சாசின் நகரத்திற்கு கிழக்கே சொகூர், மூவார் நகரம்; வடக்கே நெகிரி செம்பிலான், தம்பின் நகரம் உள்ளன. சாசின் நகரத்திற்கு அருகில் ஒரு பெரிய அணைக்கட்டு உள்ளது. அதன் பெயர் சுஃசு அணைக்கட்டு. அண்மைய காலங்களில் **சாசின்**, மெர்லிமாவ், சிலாண்டார் ஆகிய நகரங்கள் துரிதமான வளர்ச்சி கண்டு வருகின்றன.  
ஜாசின் நகருக்கு அருகில் உள்ள நகரங்கள்:  
- பத்தாங் மலாக்கா
- நியாலாஸ்
- சிலாண்டார்
- கீசாங்
- சிம்பாங் பெக்கோ
- அசகான்
- பெம்பான்
- சின் சின்
- சுங்கை ரம்பை
# ஜாசின்

## வணிகம்

ஜாசின் வட்டாரத்தில் பெரும்பாலான வியாபாரங்கள் சீனர்களின் கைவசம் உள்ளன. மலாய்க்காரர்களும் சிறு வணிகங்களில் ஈடுபட்டுள்ளனர். விரல் விட்டு எண்ணக்கூடிய அளவிற்கு தென்னியந்தியர்களும், குஜாராத்தியர்களும் வியாபாரத்தில் ஈடுபட்டுள்ளனர்.  
ஆனால், சீனர்களைப் போல வியாபாரத் துறையில் சிறந்து விளங்க முடியவில்லை. ஜாசின் நகரில் உள்ள சிறுபான்மை குஜாராத்தியர்கள் வீட்டுத் தளவாடச் சாமான்களை விற்பதில் முனைப்பு காட்டி வருகின்றனர்.  
அவர்களில் மவானி குடும்பத்தினர் புகழ் பெற்றவர்கள். பல தலைமுறைகளாக அவர்கள் ஜாசின் நகரில் வியாபாரம் செய்து வருகின்றனர். இவர்களில் சிலர் வட்டித் தொழிலிலும் ஈடுபட்டுள்ளனர்.  
ஜாசின் நகரம் ஆர்ப்பாட்டம் இல்லாத ஓர் அமைதியான நகரம். இங்குள்ள வங்கிகளில் மே வங்கியும், சி.ஐ.எம்.பி வங்கியும் பெயர் பெற்ற வங்கிகள் ஆகும். ஜாசினில் அதிகமாகத் தொழிற்சாலைகள் இல்லை. சுற்று வட்டாரத்தில் நிறைய ரப்பர் தோட்டங்கள், செம்பனைத் தோட்டங்கள், காபி தோட்டங்கள் உள்ளன. நெல் விவசாயமும் சிறிய அளவில் நடைபெறுகிறது. இந்த நகரம் டுரியான பழங்களுக்குப் புகழ் பெற்ற நகரமாகும்.
# ஜாசின்

## துணை மாவட்டங்கள்

- ஆயர் பனாஸ் - 6,746 (ஹெக்டர்)
- பத்தாங் மலாக்கா - 3,923
- புக்கிட் சிங்கி - 2,084
- சபாவ் (அசகான்) - 3,897
- சின் சின் - 3,329
- ஜோகோங்]] - 789
- ஜாசின் - 5,477
- ஜுஸ் - 1,048
- கீசாங் - 4,414
- மெர்லிமாவ் - 4,674
- நியாலாஸ் - 8,067
- ரீம் - 4,208
- செபாத்து - 2,865
- சிலாண்டார் - 6,100
- சிம்பாங் - 530
- சிமாஜுக் - 2,525
- செர்க்காம் - 2,606
- சுங்கை ரம்பை 2,948
- தெடோங் - 259
- உம்பை - 1,307
- ஜாசின் மாவட்டத்தின் பரப்பு - 67,696
# ஜாசின்

## நகரங்கள்

1. ஜாசின்  
2. மெர்லிமாவ்  
3. கீசாங்  
4. சிலாண்டார்  
5. அசகான்
# ஜாசின்

## குறு நகரங்கள்

| எண். | குறு நகரம் | மக்கள் தொகை
(ஆண்டு 2010) |
| --- | --- | --- |
| 1. | சுங்கை ரம்பை | <> 5,347 |
| 2. | உம்பை | <> N.A |
| 3. | பெம்பான் | <> 5,731 |
| 4. | சின் சின் | <> 3,614 |
| 5. | சிம்பாங் பெக்கோ | <> N.A |
| 6. | அசகான் | <> 3,918 |
| 7. | நியாலாஸ் | <> 4,596 |
| 8. | சிலாண்டார் | <> 3,823 |
| 9. | பத்தாங் மலாக்கா | <> 3,681 |
| 10. | கீசாங் பாஜாக் | <> 3,285 |
# ஜாசின்

## சேவை மையங்கள்

- ஜாசின் நகராண்மைக் கழகம்
ஜாலான் மலாக்கா, 77000 ஜாசின்
- ஜாசின் மருத்துவமனை
ஜாலான் மலாக்கா, 77000 ஜாசின்
- ஜாசின் தீயணைப்பு நிலையம்
ஜாலான் மலாக்கா, 77000 ஜாசின்
- ஜாசின் மாவட்டத் தலைமைக் காவல் நிலையம்
ஜாலான் மலாக்கா (தாமான் முகிபா முன்புறம்), 77000 ஜாசின்
- ஜாசின் அல்-காபார் பள்ளிவாசல்
ஜாலான் மலாக்கா பெம்பான், தாமான் மாஜு, 77000 ஜாசின்
- ஜாசின் மின்வாரிய அலுவலகம்
ஜாலான் மலாக்கா பெம்பான், தாமான் மாஜு, 77000 ஜாசின்
- ஜாசின் டெலிகாம் மலேசியா
ஜாலான் மலாக்கா துன் பேராக் உயர்நிலைப் பள்ளி, 77000 ஜாசின்
- ஜாசின் குடிநீர்க் கழகம்
ஜாலான் மலாக்கா பெம்பான், தாமான் மாஜு, 77000 ஜாசின்
# ஜாசின்

## மருத்துவம்

ஜாசின் நகரில் 76 மில்லியன் ரிங்கிட் செலவில் புதிதாக ஒரு பொது மருத்துவமனை கட்டப்பட்டுள்ளது. மக்கள் தொகை அதிகரிப்பின் காரணமாக பழைய மருத்துவமனை புதுப்பிக்கப் பட்டது. மலாக்கா மணிப்பால் மருத்துவக் கல்லூரிக்கு இந்த மருத்துவமனை இப்போது ஒரு பயிற்சி மருத்துவமனையாகவும் விளங்குகிறது.  
வேறு மருத்துவச் சேவை நிலையங்கள்:
- 7 சமூக மருத்துவ நிலையங்கள்
- 9 பல் மருத்துவ நிலையங்கள்
- 22 கிராமப்புற மருத்துவ நிலையங்கள்
# ஜாசின்

## கல்வி

ஜாசின் மாவட்டத்தில் 19 பள்ளிகள் உள்ளன. துன் காபார் பாபா மாரா கல்லூரி, இஸ்கந்தார் ஷா உயர்நிலைப் பள்ளி, டத்தோ பெண்டாஹாரா உயர்நிலைப் பள்ளி, டாங் அனும் உயர்நிலைப் பள்ளி போன்றவை குறிப்பிடத் தக்கவை. மற்ற உயர்நிலைப் பள்ளிகளின் விவரங்கள்:  
- **துன் காபார் பாபா மாரா கல்லூரி**
ஜாலான் சிம்பாங் கிராயோங், 77000 ஜாசின், மலாக்கா  
- **சிலாண்டர் ஒன்றிணைந்த தங்கும் பள்ளி**
ஜாலான் பத்தாங் மலாக்கா, 77500 ஜாசின், மலாக்கா  
- **இஸ்கந்தார் ஷா உயர்நிலைப் பள்ளி**
ஜாலான் கெலுபி, 77000 ஜாசின், மலாக்கா  
- **டாங் அனும் உயர்நிலைப் பள்ளி**
ஜாலான் ஜாசின், 77300 மெர்லிமாவ், மலாக்கா  
- **துன் பேராக் உயர்நிலைப் பள்ளி**
ஜாலான் பூங்கா தஞ்சோங், 77000 ஜாசின், மலாக்கா  
- **டத்தோ பெண்டாஹாரா உயர்நிலைப் பள்ளி**
ஜாலான் பெகாவாய், 77000 ஜாசின், மலாக்கா  
- **ஸ்ரீ பெம்பான் உயர்நிலைப் பள்ளி**
ஜாலான் ஆயர் பானாஸ், 77200 பெம்பான், மலாக்கா  
- **சிம்பாங் பெக்கோ உயர்நிலைப் பள்ளி**
ஜாலான் அசகான், 77100 ஜாசின், மலாக்கா  
- **சிலாண்டர் உயர்நிலைப் பள்ளி**
பெஜாபாட் போஸ், சிலாண்டர், மலாக்கா  
- **சுங்கை ரம்பை உயர்நிலைப் பள்ளி**
ஜாலான் பாரிட் புத்தாட், 77400 சுங்கை ரம்பை, மலாக்கா  
- **ஜாசின் உயர்நிலைப் பள்ளி**
ஜாலான் பூங்கா தஞ்சோங், 77000 ஜாசின், மலாக்கா  
- **ஸ்ரீ மக்கோத்தா உயர்நிலைப் பள்ளி**
16 வது கி.மீ, உம்பை, 77300 மெர்லிமாவ், மலாக்கா  
- **டாரி உயர்நிலைப் பள்ளி**
ஜாலான் ஜாசின் 77300 மெர்லிமாவ், மலாக்கா  
- **ஜாசின் தொழில்நுட்ப உயர்நிலைப் பள்ளி**
ஜாலான் கெமாண்டோர், 77000 ஜாசின், மலாக்கா  
- **நியாலாஸ் உயர்நிலைப் பள்ளி**
ஜாலான் மெலாங்கான், நியாலாஸ், 77100 அசகான், மலாக்கா  
- **மெர்லிமாவ் போலிடெக்னிக்**
பெஜாபாட் போஸ், 77300 மெர்லிமாவ், மலாக்கா,  
- **மாரா தொழில்நுட்பப் பல்கலைக்கழகம்**
77000 ஜாசின், மலாக்கா  
- **ஜாசின் சமூகக் கல்லூரி**
77000 ஜாசின், மலாக்கா  
- **சிலாண்டர் சமூகக் கல்லூரி**
ஜாலான் பத்தாங் மலாக்கா, சிலாண்டர், மலாக்கா  
- **தேசியப் பயிற்சி மையம்**
77100 அசகான், மலாக்கா
# ஜாசின்

## போக்குவரத்து

ஜாசின் நகரத்திற்குச் செல்ல சில வழிகள் உள்ளன. மலாக்காவின் வழியாக வரலாம். தங்காக்கில் இருந்தும் வரலாம். அனைத்து வழிகளும் 30 கிலோ மீட்டர் இடைவெளிக்குள் உள்ளன.
# தன் வினைவேகமாற்றி

சில வினைகளில் உருவாகும் விளைபொருள்களுள் ஒன்று வினைவேகமாற்றியாகச் செயல்படுகிறது. அத்தகைய வினைவேகமாற்றி **தன் வினைவேகமாற்றி** (Auto catalyst) என்றும் அச்செயல்முறை **தன் வினைவேக மாற்றம்** என்றும் அழைக்கப்படுகிறது. தன் வினைவேக மாற்றத்திற்கான சான்று பின்வருமாறு.  
1. ஆக்சாலிக் அமிலத்தைப் பொட்டாசியம் பெர்மாங்கனேட் மூலம் ஆக்சிசனேற்றம் செய்யும் போது உருவாகும் விளை பொருள்களுள் ஒன்றான மாங்கனீசு சல்ஃபேட் வினைவேகமாற்றியாகச் செயல்படுகிறது. மேலும் இது ஊக்க வினைவேகமாற்றியாகச் செயலாற்றுகிறது.  
::5 (C<sub>2</sub>O<sub>4</sub>H<sub>2</sub>) + 2 KMnO<sub>4</sub> + 3 H<sub>2</sub>SO<sub>4</sub> → 2 MnSO<sub>4</sub> + K<sub>2</sub>SO<sub>4</sub> + 10 CO<sub>2</sub> + 8 H<sub>2</sub>O  
1. தமிழ்நாட்டுப் பாடநூல் கழகம்
# இந்திய வானொலி வரலாறு

இந்தியாவில் இருக்கும் பெரும்பாலான வானொலி நிலையங்கள் மத்திய அரசின் பிரசார் பாரதி மூலம் செயல்படும் வானொலி நிலையங்களாகும். இதுபோக, தனியார் நிறுவனங்கள் நடத்தி வரும் பண்பலை வானொலி நிலையங்களும் உள்ளன. இந்தியாவில் வானொலி சேவை 75 ஆண்டுகளுக்கும் மேற்பட்ட பாரம்பரியம் கொண்டது.
# இந்திய வானொலி வரலாறு

## வரலாறு

இந்தியாவின் முதல் வானொலி நிலையம் 1927 ஆம் ஆண்டு தொடங்கப்பட்டது. மும்பை மற்றும் கொல்கத்தாவில் ஒரே நேரத்தில் ஒலிபரப்புச் செய்யப்பட்டது. முதல் வானொலி நிகழ்ச்சிகளை 'ரேடியோ கிளப் ஆப் பாம்பே' என்ற தனியார் நிறுவனமே தயாரித்து, நிர்வாகம் செய்து வந்தது. 1936 ஆம் ஆண்டில் இருந்து வானொலி, அகில இந்திய ஒலிபரப்பில் காலூன்றியது. 1947 ஆம் ஆண்டு, இந்தியா சுதந்திரம் அடையும் போது 6 வானொலி நிலையங்களும், 18 டிரான்ஸ் மீட்டர்களும் இருந்தன. இந்தியாவின் மொத்த நிலப்பரப்பில் 2.5 சதவிகித இடத்திற்கு மட்டுமே வானொலி ஒலிபரப்பு சென்றடைந்துகொண்டிருந்தது. வெறும் 11 சதவீத மக்கள் மட்டுமே வானொலி ஒலிபரப்பை கேட்கும் நிலையில் இருந்தார்கள்.  
இன்று நாடு முழுவதும் 208 ஒலிபரப்பு நிலையங்கள் உள்ளன. பல்வேறு அலை நீளம் கொண்ட 326 டிரான்ஸ் மீட்டர்கள் உள்ளன. இந்த பிரம்மாண்ட வானொலி சேவை 89.5 சதவிகித பகுதிக்கு சென்று சேர்கிறது. 98.82 சதவீத மக்கள் வானொலி ஒலிபரப்பை கேட்கிறார்கள். அகில இந்திய வானொலி 24 இந்திய மொழிகளில் தனது உள்நாட்டு ஒலிபரப்பை நடத்தி வருகிறது. இவை மட்டுமல்லாது ஆங்கிலம், பிரெஞ்சு, ரஷ்யன் போன்ற அயல்நாட்டு மொழிகளிலும், 16 தேசிய மொழிகளிலும் சர்வதேச ஒலிபரப்பை செய்து வருகிறது. நாடு சுதந்திரம் அடைந்தபோது, 2.25 லட்சம் வானொலி பெட்டிகள் மட்டுமே இருந்தன. தற்போது, 11.10 கோடி வானொலி பெட்டிகள் உள்ளன.  
அகில இந்திய வானொலியின் டெல்லி நிலையம் மட்டும் 88 செய்தி தொகுப்புகளை ஒலிபரப்பு செய்கிறது. இத்துடன் 42 மாநில மொழி நிலையங்கள் வழியாக 202 செய்தி தொகுப்புகளும் ஒலிபரப்பாகின்றன.  
வர்த்தக நோக்கில் 'விவித்பாரதி' என்ற சேவை 1957 ஆம் ஆண்டு அகில இந்திய வானொலி தொடங்கியது. 1969 ஆம் ஆண்டு 'யுவவாணி ' என்ற ஒலிபரப்பு சேவை தொடங்கப்பட்டது. 1977 ஆம் ஆண்டு பண்பலை ஒலிபரப்பு தொடங்கப்பட்டது. 1997 ஆம் ஆண்டில், டிஜிட்டல் ரேடியோ, 'பிராட்காஸ்டிங்' ஒலிபரப்பு சேவை தொடங்கப்பட்டது. இணையதளம் வழியாக நேயர்கள் விரும்பும் பாடல்களை ஒலிபரப்பும், 'ரேடியோ ஆன் டிமாண்ட் சர்வீஸ்' என்ற இணையதள சேவையும் தொடங்கப்பட்டது. மேலும், 1998 ஆம் ஆண்டு, நியூஸ் அண்ட் டெலிபோன் என்ற தொலைபேசி வாயிலாக செய்திகளை கேட்டு தெரிந்துகொள்ளும் முறை அறிமுகப்படுத்தப்பட்டது.